Johanne Schmidt-Nielsen (EL), 2009-10-22:
Ja, det er min plan at gå ned fra talerstolen i dag.
Nu er hr. Tom Behnke jo heller ikke til stede … Ministeren er her, det er rigtigt ...
Vi er noget kritiske over for det her forslag, og årsagen er jo den øgede kontrol med de udenlandske studerende.
Det er sådan set ikke, fordi vi ikke synes, det er vældig, vældig fornuftigt, at man holder øje med, at de studerende, der kommer til Danmark fra udlandet, rent faktisk også studerer.
Men vi mener, der er nogle problemer ved den måde, man har lagt op til den her kontrol.
En lang række organisationer fra udlandsområdet har jo i deres høringssvar skrevet, at den øgede kontrol med de udenlandske studerende vil medføre en stor administrativ byrde.
F.eks. skriver Ingeniørhøjskolen i Århus, at der ikke findes systemer til løbende registrering af de studerendes tilstedeværelse, altså en egentlig protokolførelse, ligesom Danske Universiteter skriver, at den foreslåede fastsættelse af studieaktivitet for studerende på erhvervsakademiuddannelser og produktionsbacheloruddannelser er meget restriktiv og vil være administrativt ret omfattende.
Og selv om ministeren i høringsnotatet skriver, at man vil forsøge at skrue reglerne sammen på en måde, så der bliver taget højde for uddannelsernes tilrettelæggelse, har vi altså svært ved at se, at det ikke skulle betyde en ret stor administrativ ekstrabyrde for uddannelsesinstitutionerne.
Vi er meget spændte på at se, hvordan det her kommer til at gå i udvalgsbehandlingen.
De ekstra udgifter, som det her kommer til at medføre, og som ministeren jo også anerkender vil være et resultat af forslaget, lægger man så op til skal betales via øget deltagerbetaling fra de udenlandske studerende.
Selv om vi selvfølgelig skal sørge for, som jeg sagde indledningsvis, at studerende, der kommer fra udlandet til Danmark for at studere, rent faktisk også studerer, skal vi samtidig sørge for, at det er attraktivt at komme til Danmark, for vi vil gerne have, at der kommer studerende fra andre lande til det danske uddannelsessystem.
Det er kun til gavn for det danske uddannelsessystem, at vi får de her input udefra.
Derfor skal vi selvfølgelig heller ikke gøre det sværere at komme til Danmark.
Derudover har produktionshøjskolernes rektorkollegium en væsentlig pointe, nemlig at de sådan set ikke ønsker at forskelsbehandle de studerende ved at indføre mødepligt for visse studerende.
Rektorkollegiet ønsker at tilbyde deres studerende lige vilkår, ens vilkår, og lige præcis den der forskelsbehandling lægger DRC, Dokumentations- og rådgivningscenteret om racediskrimination, jo også vægt på i deres høringssvar ved at påpege det problematiske i, at der skal gælde særlige regler for de udenlandske studerendes fremmøde, som altså ikke gælder for de danske studerende.
Til sidst vil jeg sige, at jeg sådan set ikke helt kan forstå, at det her lovforslag ikke bliver delt i to, det vil sige, at vi behandler de fælles regler for behandling af visum i Schengenlandene i ét forslag og så reglerne om større kontrol med de udenlandske studerende i et andet forslag.
Jeg håber, at ministeren om lidt vil kommentere muligheden for at opdele forslaget i to og i øvrigt kommentere den kritik, som er kommet både i dag og i høringssvarene.